Die Sunday Tribune het Sondag berig die huidige minister van finansies, Pravin Gordhan, het gesê ’n uitslag ten gunste van Brexit gaan ’n ernstige effek op Suid-Afrika se ekonomie hê.
Suid-Afrika sal glo ook die gevolge meer as ander Afrikalande voel. “Dit is omdat heelwat Suid-Afrikaanse maatskappye ook op die Londense aandelebeurs genoteer is en die rand meer vloeibaar en daarom kwesbaarder is vir direkte kapitaalvloei na buite,” het Peter Fabricius, ’n konsultant van die Instituut vir Sekerheidstudies (ISS), in ’n berig op die ISS se webtuiste gesê.
Intussen het Cameron ná sy bedanking in 10 Downing Street, sy kantoor in Londen, bekendgemaak dat hy teen Oktober vanjaar ’n plaasvervanger in sy plek aangestel wil hê.
Brittanje en die EU is Suid-Afrika se grootste handelsvennoot, en Brexit kan ’n erg nadelige impak op ons landbou-uitvoerbedryf hê. Volgens Netwerk24 kan die potensiële verlies vir Suid-Afrika se landbou-uitvoer tot R7,4 biljoen per jaar wees.